b'\n_START_ARTICLE_\nSolutro kult\xc5\xabra\n_START_SECTION_\nArealas\n_START_PARAGRAPH_\nKult\xc5\xabra pakeit\xc4\x97 Gravet\xc4\x97s kult\xc5\xabr\xc4\x85 ir buvo paplitusi Europos vakaruose ir pietuose (Pranc\xc5\xabzijoje ir Ispanijoje), kai \xc5\xa1iaurin\xc4\x97je jos dalyje dar vyko ledynmetis. Pastarojoje \xc5\xbemon\xc4\x97s apsigyveno tik v\xc4\x97lesniu, t. y. Madleno laikotarpiu. Solutro kult\xc5\xabra kartais siejama su kiek v\xc4\x97lesne viena ankstyviausi\xc5\xb3 \xc5\xa0iaur\xc4\x97s Amerikos paleoind\xc4\x97n\xc5\xb3 kult\xc5\xabr\xc5\xb3\xc2\xa0\xe2\x80\x93 Kloviso kult\xc5\xabra, stengiamasi nustatyti galimus j\xc5\xb3 ry\xc5\xa1ius.\n_START_SECTION_\nKult\xc5\xabra\n_START_PARAGRAPH_\nSolutro kult\xc5\xabrai b\xc5\xabdingi kruop\xc5\xa1\xc4\x8diai apdirbti titnago ir kaulo dirbiniai. Lauro lapo formos makrolitai, o v\xc4\x97liau ir mikrolitai, matyt, tur\xc4\x97jo \xc4\xafvairi\xc4\x85 paskirt\xc4\xaf\xc2\xa0\xe2\x80\x93 tai gal\xc4\x97jo b\xc5\xabti ir ietigalis, ir str\xc4\x97l\xc4\x97s antgalis, ir peilis, ir grem\xc5\xbetukas. I\xc5\xa1mokus pragr\xc4\x99\xc5\xbeti kaul\xc4\x85 atsirado adata su skylute, \xc5\xbevejybos kabliukas, kiti smulk\xc5\xabs kaulo dirbiniai, leid\xc4\x99 pagerinti ir kit\xc5\xb3 gamini\xc5\xb3 kokyb\xc4\x99.'